Tien vrae: Stefan Blom oor Die waarheid oor verhoudings (2016) | The Truth About Relationships play tumblr googleplus facebook twitter youtube vimeo linkedin instagram
Tien vrae: Stefan Blom oor Die waarheid oor verhoudings (2016)
Die oorspronklike artikel het verskyn op litnet: https://www.litnet.co.za/tien-vrae-stefan-blom-oor-die-waarheid-oor-verhoudings/
Stefan Blom vertel vir Naomi Meyer van sy boek Die waarheid oor verhoudings.
Hallo Stefan, jy is die skrywer van Die waarheid oor verhoudings. Wil jy dalk eers iets oor jouself vertel?
As ’n kliniese sielkundige woon en werk ek vir amper 20 jaar in Kaapstad. Elke dag werk ek met individue en paartjies wat probeer sin maak van hulle verhoudings, en dit sluit verskillende tipes verhoudings in, soos intieme en familieverhoudings en ook jou verhouding met jouself. My werk is stimulerend en kreatief; verhoudings interesseer my en ek leer elke dag oor wat ons gelukkig en seer maak. Ek voel bevoorreg om te werk met alledaagse mense wat (soos ek self) belangrike verhoudingslesse wil leer en bereid is om te werk aan hulle verhoudings om werklik gelukkig te lewe.
Oor die titel van jou boek: Is daar net een waarheid oor verhoudings? Of as jy een (of meer as een) moet uitsonder, wat sou dit wees?
Die “waarheid oor verhoudings” is ’n versameling van waarhede. Die waarhede het ek geleer by ander in terapie en ook deur self te lewe. Natuurlik is daar nie net een waarheid nie en in elke verhouding sal daar ’n waarheid wees wat nou meer belangrik is, maar in my boek deel ek die meeste algemeenste onderwerpe wat oor die jare in terapie met my gedeel was.
As dit by waarhede kom, en as ek vir die meeste mense kan praat, het ek geleer dat die ervaring van mens se verhoudings die ervaring van jou lewe bepaal. Met ander woorde, as jy nie gelukkig is in jou belangrikste verhoudings nie, is dit moeilik om regtig gelukkig te wees.
Ek het ook geleer dat as mens nie leer om mooi met mekaar te praat nie (maak nie saak hoe jy voel nie), dan beïnvloed dit die boustene van jou ervaring van liefde: respek, verbintenis en vertroue. Die manier waarop julle mekaar behandel en met mekaar praat sal julle verhouding bou of breek.
Is jou boek geskryf vir mense in romantiese verhoudings?
Die waarheid oor verhoudings is geskryf vir alle verhoudings, insluitende vriende, familie, besigheidsverhoudings en die verhouding met jouself. My oogmerk was om ’n baie praktiese en op die punt af boek te skryf oor verhoudings; die tipe boek wat ek wens iemand vir my gegee het voor ek in verhoudings betrokke geraak het.
Watter onderafdelings is daar in jou boek – en brei asseblief ook uit op watter gedeeltes jy reken die belangrikste in ‘n menseverhouding is, as jy kan.
My boek bestaan hoofsaaklik uit belangrike verhoudingsvaardighede (wat enige verhouding nodig het om te oorleef) en lesse (wat ander geleer het in terapie en wat mense se lewe verander). Die onderwerpe wat die meeste met my bespreek word in terapie, kry elkeen ’n hoofstuk: hoe om te praat; om te verskil; om vertroue te herstel; om mekaar seksueel of intiem te vind; om uit te gaan en nuwe mense te ontmoet; hoe om jouself lief te hê en die einde van ‘n verhouding te hanteer. Die boek eindig met vrae en antwoorde wat ek op my webtuiste ontvang het.
‘n Verhouding neem baie energie in beslag. Hoe gemaak met verhoudinge wat meer terloops is – mense met wie mens oor die weg kom, maar daar is eenvoudig nie tyd tussen gesin en werk deur om genoeg aandag te gee nie. Beteken dit dalk dis nie ‘n ware vriendskapsverhouding nie?
Vir enige verhouding om te oorleef moet mens natuurlik daarvoor tyd en plek maak. En as ’n verhouding regtig saak maak, sál jy plek maak in jou besige program vir die mense wat jy lief het. Maar wanneer mens ’n hegte band vorm met iemand of werklik “kliek”, is jou band altyd teenwoordig sonder dat jy daaraan hoef te dink en voel dit sonder twyfel asof julle mekaar gister gesien het.
Wat is jou gedagte oor verhoudings (nie noodwendig romanties nie) of konneksies op die sosiale media? Wat is die waarheid van hierdie soort verhoudinge?
’n Konneksie op sosiale media lei nie noodwendig tot ’n ware konneksie of band nie. Sosiale media is dikwels projeksies van wie ons dink ons is of wil wees en vol vals idees (delusies). Alhoewel baie mense iemand ontmoet op sosiale media, vind jy jou ware konneksie wanneer jy iemand persoonlik ontmoet en oor tyd leer ken. Die persoon wat jy dink jy ken op sosiale media is dikwels nie die persoon wat jy sal ontmoet nie.
Ons lees dikwels in die media oor mense se romantiese verhoudings, veral as ‘n glanspaartjie uitmekaargaan. Opvallend dat een van die twee dan voorgehou word as die duiwel en die ander een as die engel. Wérk dit so swart en wit in verhoudings, so absoluut? Een is volkome reg en die ander een verkeerd?
In die verbrokkeling van ’n verhouding is dit glad nie so eenvoudig soos reg en verkeerd of swart en wit nie. Dit is ’n komplekse prentjie en daar is baie aspekte wat bydra tot die einde van ’n verhouding; en natuurlik het beide partye ’n verantwoordelikheid tot die einde. Die maat wat net ’n vinger wys na die ander, het nog nie verantwoordelikheid begin vat vir sy of haar bydrae nie. ’n Verhouding waar een persoon altyd reg en ’n ander verkeerd is of waar twee mense in die publiek leef, oorleef selde. Alle verhoudings het privaatheid nodig en te veel invloede van buite sal enige verhouding van binne vernietig.
Is daar altyd ‘n oplossing in ‘n verhouding? Kan selfs onwaarskynlike verhoudings slaag? Of wanneer behoort ‘n verhouding verbreek te word (as dit moontlik is om so te oorvereenvoudig)?
Daar is altyd ’n oplossing vir verhoudings solank beide partye bereid is om te werk aan hulleself en hulle verhouding; en oop is vir verandering. Ek glo dit vas, anders sou ek nie werk gehad het nie! ’n Bereidwilligheid van alle partye om veranderinge te maak om ’n beter verhouding te hê, is noodsaaklik vir sukses. Dit verbaas my steeds dat twee mense soveel spanning, konflik en ongelukkigheid in hulle verhouding kan ervaar, maar nie ’n verandering wil maak nie. As daar geen verbintenis tot verandering is deur een of albei partye nie, is dit gewoonlik die einde van ’n verhouding.
Waarom het jy die webwerf thetruthaboutrelationships geskep?
My oorspronklike bedoeling was om alles wat ek geleer het oor verhoudings in terapie en in my lewe, op my webwerf weg te gee of terug te gee aan die wêreld. Die waardevolle lesse wat ek by ander leer beskou ek as ‘n voorreg en ek voel sterk dat almal behoort toegang te hê tot die vaardighede en lesse (die waarheid oor verhoudings) wat net ’n paar “bevoorregtes” in terapie ontvang. Die verhoudingsvaardighede en -lesse verander mense se verhoudings en ek het oor die jare ’n persoonlike verantwoordelikheid gevoel om dit te deel. Ek glo dit kan ’n verskil maak in die wêreld en dit is my bydrae. Die boek het gevolg op die webwerf en is ’n ware seëning.
Wie is die mees noemenswaardige persoon in elke mense se lewe? Is dit noodwendig ‘n lewensmaat? Moet dit ‘n mens se strewe wees – hierdie een met wie mens die diepste konneksie vorm? En wat van jou konneksie met jouself?
Jou konneksie met ander begin natuurlik met jou konneksie met jouself. Alle veranderinge begin sekerlik in jouself. En mens kan betekenisvolle verhoudings hê met mense, diere, plekke, boeke, tuine, werk … Tydens verskillende tye in jou lewe sal wat waarde dra vir jou verander. Jou lewensmaat sal nie altyd jou prioriteit kan wees te alle tye nie, maar vir enige verhouding om te oorleef moet dit betekenisvol bly en prioriteit ontvang. En natuurlik maak verskeie konneksie of hegte bande met mense en dinge jou lewe ryker.